  Майя Бывальцева Эшшо одӥг тӧдьы гондыр вуиз Удмуртиысь зоопарке. Кызьы вераз иворъёсъя «Удмуртия» агентстволы ужъюртлэн пресс-секретарез Гульнара Мухаметшина, Айон нимо пӧйшурез Москваысь ваизы. «Со Москваысь лыктӥз. Али карантинын на, ог толэзь пала ворсамын луоз. Сое Выль ар бере гинэ адӟыны луоз», — вераз пресс-секретарь. Табере Удмуртиысь зоопаркын вить тӧдьы гондыръёс луозы ни: кык бадӟымъёсыз — Норд но Думка, соослэн кык пиоссы но Айон. Инкуазь кык айы гондыръёс пумисько ке, соос жугиськыны кутско, но зоопаркын нимаз висъетъёсын уло. «Чакланъёсмы гондыръёсты будэтонэн герӟаськемын, угось милям соос та выжыез утёнъя программае шедемын. Айонэз вирез выльдон понна ваемын, озьы шуо», — валэктӥз Гульнара Мухаметшина. Пӧйшурлы 5 арес ни, секталаез 400 килограмм пала. Со егит гондыр на, пи поттымон аресаз ог ар ортчыса вуоз. Выль арозь зоопаркын луозы ни крокодилъёс но як. Тодэ вайытом, Нордлэн но Думкалэн кык пиоссы вордскизы 2015-тӥ арын шуркынмонэ. Тӧдьы гондырпиос нырысьсэ калгыны потӥзы Тегъёс: Мерлык Ижкар Зоопарк Удмуртия пӧйшуръёс  